**פרשת אחרי מות-קדושים "וְנָתַן אֶת הַקְּטֹרֶת עַל הָאֵשׁ, לִפְנֵי ד'" –מעשה הקטורת ויום העצמאות**

 **זאב ( ווה ) פרידמן**

**עד כמה סמלי השם של פרשת "אחרי מות קדושים", הניצבת בסיומו של נתיב ההקרבה של אחרי מות הקדושים, שהגישו לנו על מגש הכסף את מדינתנו ותקומתנו ,מיום הזיכרון ליום העצמאות.**

**מדינת ישראל החוגגת 70 שנה, היא מופת השילוב** ,במימוש חזון הנביאים של נס הגאולה וקיבוץ הגלויות, בשילוב תרבויות ועדות שונים, למשמעות תקומה וקוממיות במדינה ריבונית, בשילוב שמים וארץ, בשילוב יהדות ודמוקרטיה, בשילוב ההקרבה והקירבה, **בשילוב הרוח והחומר ושל הקודש והחול**. הבה נבחן ונעמיק ברעיון השילוב של הרוח והחומר ושל הקודש והחול ,כפי שמשתקפים בפרשתנו. הפרשה פותחת בהצגת הנוהל של עבודת הכהן הגדול **בהקטרת הקטורת בבית המקדש, בקודש הקודשים ביום הכיפורים:**" וַיְדַבֵּר ד', אֶל מֹשֶׁה, אַחֲרֵי מוֹת, שְׁנֵי בְּנֵי אַהֲרֹן בְּקָרְבָתָם לִפְנֵי ד', וַיָּמֻתוּ. וַיֹּאמֶר ד' אֶל מֹשֶׁה, דַּבֵּר אֶל אַהֲרֹן אָחִיךָ, וְאַל יָבֹא בְכָל עֵת אֶל הַקֹּדֶשׁ, מִבֵּית לַפָּרֹכֶת אֶל פְּנֵי הַכַּפֹּרֶת אֲשֶׁר עַל הָאָרֹן, וְלֹא יָמוּת, כִּי בֶּעָנָן, אֵרָאֶה עַל הַכַּפֹּרֶת ..... **וְלָקַח מְלֹא הַמַּחְתָּה גַּחֲלֵי אֵשׁ מֵעַל הַמִּזְבֵּחַ, מִלִּפְנֵי ד', וּמְלֹא חָפְנָיו, קְטֹרֶת סַמִּים דַּקָּה; וְהֵבִיא, מִבֵּית לַפָּרֹכֶת. וְנָתַן אֶת הַקְּטֹרֶת עַל הָאֵשׁ, לִפְנֵי ד'; וְכִסָּה עֲנַן הַקְּטֹרֶת, אֶת הַכַּפֹּרֶת אֲשֶׁר עַל הָעֵדוּת וְלֹא יָמוּת.**( ויקרא, טז', א'- יג' ).

**האם לפנינו רק תיאור ארגוני טכני ,של אופן הקטרת הקטורת על ידי הכהן הגדול? או שמא יש כאן גם מסר ומשמעות רחבים יותר למחוזות חיינו במדינתנו בת ה70?**

אנו עדים למחלוקת ידועה בין **הפרושים (החכמים) לבין הצדוקים**, כיצד על הכוהן לנהוג בהקטרת הקטורת ביום הכיפורים. מחלוקת שנשנית **בברייתא ונרמזת במשנה יומא א', ה' :** **הצדוקים** היו אומרים: הקטורת שהכהן הגדול מקטירה בקודש הקודשים צריך לתקנה מבחוץ, בהיכל. לפי שהם דרשו את המקרא: "כִּי בֶּעָנָן, אֵרָאֶה עַל הַכַּפֹּרֶת" **, בענן**- כלומר בעשן הקטורת, יבוא הכהן הגדול לקודש הקודשים ואז **אראה** על הכפורת. **הפרושים** היו אומרים, הכהן הגדול נכנס לקודש הקדשים בכף מלאה קטורת ובמלוא המחתה גחלי אש, ושם הוא נותן את הקטורת על המחתה, כמו שנאמר:" וְנָתַן אֶת הַקְּטֹרֶת עַל הָאֵשׁ, לִפְנֵי ד'**"**, לאחר שנאמר בפסוק שלפניו: "וְהֵבִיא, מִבֵּית לַפָּרֹכֶת ".

יש כאן הבדל גדול בהנחיית הצדוקים בניגוד להנחיית הפרושים, כיצד על הכוהן הגדול לנהוג בהקטרת הקטורת. **לשיטת הצדוקים**, הכהן מכין את הקטורת המעלה עשן מחוץ למרחב קודש הקודשים, ורק אחר כך הוא נכנס עם הקטורת והעשן לקודש הקודשים, ואילו **לשיטת הפרושים** ,הכהן הגדול עוסק בהכנת הקטורת המעלה עשן בתוך מרחב קודש הקודשים פנימה.

**שפתי חכמים** (פירוש ל[פירוש רש"י](https://he.wikipedia.org/wiki/%D7%A4%D7%99%D7%A8%D7%95%D7%A9_%D7%A8%D7%A9%22%D7%99_%D7%9C%D7%AA%D7%95%D7%A8%D7%94) שחובר על ידי רבי [שבתי בס](https://he.wikipedia.org/wiki/%D7%A9%D7%91%D7%AA%D7%99_%D7%91%D7%A1) (1641-1718) נדפס לראשונה באמסטרדם ב-[1680](https://he.wikipedia.org/wiki/1680)). בפרשנותו לרש"י למעשה הקטורת בפרשתנו, נדרש למחלוקת בין הצדוקים לבין הפרושים :"**רש"י** מפרש- "לא יבוא, כי אם בענן הקטורת ביום הכיפורים". " ולא שכיון רש"י בפירוש זה שיבוא עם ענן הקטורת מבחוץ שזה הוא דעת צדוקים, אלא לאפוקי ממה שפירש תחילה שהוא הענן שהשכינה שורה בו....כלומר, שלא נתן בה כל הסימנים במשקלם , אף על פי שלא עשה כצדוקים, אלא לאחר שנכנס נתן הקטורת על האש אשר במחתה".

לכאורה, עניין לנו במחלוקת פרוצדורלית טכנית יבשה ,של פרוטוקול עבודת הכהן הגדול בהקטרת הקטורת**.**

 **האם די לנו שנסתפק רק בכך ונמשיך הלאה ? נראה שלא. עלינו לנוע במתווה הפשר , המשמעות והתובנות של עבודת הכוהן במשכן כפי שעשינו בפרשות הקודמות , שהם כצידה לדרך במעגלי החיים השונים.**

כידוע, **הפרושים** היו מחכמי המשנה, התנאים .הם האמינו בתורה שבעל פה שנכרכה עם התורה שבכתב מסיני. הם זוהו עם השכבות העממיות בעם, ויריביהם העיקריים היו הצדוקים האריסטוקרטיים . ואילו **הצדוקים** , החזיקו בפרשנות שונה למקרא, דחו את התורה שבעל פה בפרשנותה הפרושית. הם היו מזוהים עם מעמד האריסטוקרטיה והכהונה בימי בית שני. הם היו יריביהם העיקריים של הפרושים. דיון במחלוקת ידרוש מעמנו התבוננות מעמיקה יותר, בהבנת מהות ושורש המחלוקת בין הצדוקים לבין הפרושים. דומה שעניין לנו בהשקפות עולם שונות.

**מהי מהות המחלוקת בין הצדוקים לבין הפרושים במעשה הכנת הקטורת והקטרתה ?**

הבה נציע דרך קריאה במהות המחלוקת הנדונה, בין הצדוקים לבין הפרושים. דומה שהמחלוקת נטועה ,בסוגיה רחבה יותר, מאשר במשבצת פרוצדורלית טכנית, מוגדרת ומצומצמת בעבודת הקטורת במשכן. המחלוקת מציגה לנו אפוא שתי השקפות עולם, באשר לתפיסת הערכים של מרחבי חיים, שלכאורה הם שונים בחיינו - של **חיי הקודש אל מול חיי החול** , של **חיי הרוח אל מול חיי החומר**, של **חיי התורה אל מול חיי העבודה.של עולם הספרא אל מול עולם הסייפא.** האם ערכים אלו יכולים לשמש יחדיו במרחב חיים משולב אחד, או שהם יכולים לשמש רק בשני מרחבי חיים נפרדים. **האם נגזר על מרחבי חיים אלו לדור בנפרד ובניתוק זה מזה, או שמא יכולים הם לשמש בכפיפה אחת, ולדור בסינרגיה תחת קורת גג אחד.**

**הצדוקים** גורסים, שיש לפעול בהפרדה מלאה של שני מרחבי חיים שונים, ולכן, את העבודה הפיזית של החומר במעשה הקטורת יש לעשותה במרחב שמחוץ למרחב קודש הקודשים. לדעתם, קודש וחול לא יכולים להתקיים ולשמש יחדיו במרחב חיים אחד. יתכן, שיש לכך עיגון בהשקפת הצדוקים אשר אינם מקבלים את התורה שבעל פה, והרי יודעים אנו עד כמה התורה שבעל פה בנתיבי המשנה, התלמוד, הראשונים והאחרונים בארון הספרים היהודי, מימשה את העיקרון "**וחיית בם**". לדעתם, חדש אסור מהתורה . ואילו לעומתם על פי השקפתם של **הפרושים (החכמים),** קיימת התכנות למרחב חיים אחד ולא שניים, המשלב בתוכו את הקודש וגם את החול, המשלב בתוכו את הרוח וגם את החומר, המשלב בתוכו את העבודה וגם את התורה ,המשלב את הספרא והסייפא , **במרחב אחד-במקום הקדוש ביותר בקודש הקודשים, שאליו נכנס הכוהן ביום הכיפורים**. על פי השקפת עולם השילוב, הפרושים מנחים את עבודת הכוהן הגדול בהקטרת הקטורת, שהכוהן ייקח בידיו את המחתה ועליה גחלים ויכנס לקודש הקודשים ושם **במקום הקדוש ביותר וביום הקדוש ביותר, יבצע את העבודה של הכנת הקטורת**, הוא ישרוף הגחלים על המחתה באש שעליה הקטורת ותהליך החולין של העבודה ( כמו בהכנת מנגל ) שיביא לניחוח ועשן הקטורת, **יתרחש לא פחות ולא יותר, בתוך מרחב קודש הקודשים במשכן.**

**ניתן לקבוע, שהשקפת הצדוקים היא מצומצמת, דיכוטומית, בינרית וסגרגטיבית ואילו השקפת הפרושים החכמים היא מכילה, רחבה, אינטגרטיבית, סינרגטית ומשלבת**.

 הקשר דומה למחלוקת המהותית בין הצדוקים לבין הפרושים, נמצא במחלוקת אחרת, בין **בית שמאי** **לבית הלל** בסוגיית קריאת שמע וזמנה, **במשנה במסכת ברכות פרק א'**:"**בֵּית שַׁמַּאי** אוֹמְרִים, בָּעֶרֶב כָּל אָדָם יַטּוּ וְיִקְרְאוּ, וּבַבּקֶר יַעֲמְדוּ, שֶׁנֶּאֱמַר "וּבְשָׁכְבְּךָ וּבְקוּמֶךָ"(דברים ו')**. וּבֵית הִלֵּל** אוֹמְרִים, "כָּל אָדָם קוֹרֵא כְּדַרְכּוֹ", שֶׁנֶּאֱמַר (שם) "וּבְלֶכְתְּךָ בַדֶּרֶךְ". אִם כֵּן, לָמָּה נֶאֱמַר וּבְשָׁכְבְּךָ וּבְקוּמֶךָ, בְּשָׁעָה שֶׁבְּנֵי אָדָם שׁוֹכְבִים, וּבְשָׁעָה שֶׁבְּנֵי אָדָם עוֹמְדִים. אָמַר רַבִּי טַרְפוֹן, אֲנִי הָיִיתִי בָא בַדֶּרֶךְ, וְהִטֵּתִי לִקְרוֹת, כְּדִבְרֵי בֵית שַׁמַּאי, וְסִכַּנְתִּי בְעַצְמִי מִפְּנֵי הַלִּסְטִים .אָמְרוּ לוֹ, כְּדַי הָיִיתָ לָחוּב בְּעַצְמְךָ, שֶׁעָבַרְתָּ עַל דִּבְרֵי בֵית הִלֵּל ". השקפתו של **שמאי** היא דיכוטומית ואילו **הלל**, מאיר לנו מרחב חיי יום יום, שקודש וחול משמשים בערבוביה. להשקפתו של **הלל**, הקדושה של קריאת שמע וקבלת עול מלכות שמים, מתרחשת בכל שעות היום ובכל מעגלי החיים. **גם בבגדי עבודה אתה מתחבר לקדושה ולטהרה- " קדש חייך בתורה וטהרם בעבודה".**

המחלוקת המהותית של מבחן השילוב, בין הלל לשמאי מוצגת גם במקום אחר, על סדר בריאת העולם:" **בית שמאי** אומרים: שמים נבראו תחלה ואחר כך נבראת הארץ...**ובית הלל** אומרים: ארץ נבראת תחלה ואחר כך שמים...אמר להם בית הלל לבית שמאי: לדבריכם, אדם בונה עלייה ואחר כך בונה בית?...אמר להם בית שמאי לבית הלל: לדבריכם, אדם עושה שרפרף ואחר כך עושה כיסא ?**" (בבלי, חגיגה יב' ע"א**) . **לפי בית שמאי**, הארץ, כלומר המציאות הגשמית, טפלה לשמים, והם מדמים אותה לשרפרף, שהוא אמצעי עזר לכיסא. לעומת זאת, **לפי בית הלל**, הארץ היא עצם הבית, עיקרה של הבריאה ותכליתה, ואילו השמים נחשבים בעיניהם לקומה נוספת. "לא בשמים היא".

**האם המחלוקת בין הצדוקים לבין הפרושים, מכוונת גם לאדם הפרטי במרחבי חייו, אל מול קונו ואל מול חברו?**

**לפי השקפת הצדוקים**, קיימת הפרדה של שני מרחבי חיים השונים והנפרדים זה מזה. **מרחב החולין** "שבין אדם לחברו" ושל **מרחב הקודש** "שבין אדם למקום". השקפה זאת עלולה להוביל לכך, שאדם יכול לנהוג במרחבים נפרדים אלו, כשני אנשים נפרדים. כמו, **ד"ר ג'יקל ומיסטר הייד** (נובלה של הסופר הסקוטי **רוברט לואיס סטיבנסון** שפורסמה ב 1886). אדם כזה, יכול **במרחב החולין** "**שבין אדם לחברו**", לגנוב, להונות, לרמות, להעלים מס, לקחת שוחד ולרמוס זכויות של עובדים ולהעבידם בתנאי עבדות.  ואילו **במרחב הקודש** "**שבין אדם למקום**", הוא יקפיד על כל תג ותג ויחמיר בכל החומרות של כשרות עניני הפסח וכשרות במהלך השנה, קלה כבחמורה. אנשים אלו מאופיינים ברוממות התורה והקודש על לשונם. אבל בידם רומסים ערכים ומוסר חברתי. התנהגותם לא אחת, **כנבל ברשות התורה**, כפרשנותו של הרמב"ן לפרשת קדושים.

**לפי השקפת הפרושים**, לא קיימת הפרדה בין הקודש לבין החול. קיים רק מרחב אחד שבו הקודש והחול משמשים בכפיפה אחת. במרחב זה, האדם יקדש חייו בתורה ויטהרם בעבודה. במרחב זה הכול חייב להיות קודש קודשים, **שקוף ואמיתי**. אולי זאת המשמעות של סמיכותן של פרשות אחרי מות וקדושים, במשמעות האמיתית של : " דַּבֵּר אֶל-כָּל-עֲדַת בְּנֵי-יִשְׂרָאֵל, וְאָמַרְתָּ אֲלֵהֶם **קְדֹשִׁים תִּהְיוּ. כִּי קָדוֹשׁ, אֲנִי ד' אֱלֹקיכֶם** "(יט', ב').הקריאה לאדם הפרטי היא, להיות בעל מידות וערכים, להיות אמיתי ומענטש. **דומה שפרשתנו העוסקת בעבודת הכהן הגדול ביום הכיפורים,** ביום הקדוש ביותר בשנה, **במעשה הקטורת**, מלמדת אותנו מדוע יום הכיפורים מכפר על עבירות "שבין אדם למקום", אך איננו מכפר על עבירות "שבין אדם לחברו", עד שיבוא לחברו , יתרצה בפניו ויבקש ממנו סליחה ומחילה. **הנה לנו ביום הקדוש ביותר בשנה, קיומו של מרחב חיים אחד משולב של קודש וחול, של בין אדם לקונו ובין אדם לחברו.**

**נושאי הדגל של התפיסה המשלבת מרחב חיים של קודש וחול של תורה ועבודה**, היו גדולי ישראל, ביניהם, רבי יוחנן הסנדלר, רבי יצחק נפחא, רבי יהושע הפחמאי, הלל חוטב העצים, אברבנאל הכלכלן, הרמב״ן והרמב״ם הרופאים ועוד רבים אחרים.

**השנה ביום העצמאות למדינתנו- ארץ ציון וירושלים. נמצא ביטוי להשקפת הפרושים במעשה הקטורת, בשילוב הקודש והחול, בהקשר לבירתנו הנצחית- ירושלים. המהרש״א** (רבי שמואל אליעזר הלוי איידלס-1555-1631 ) בדבריו על הגמרא **בבבא בתרא** ע״ה, בסוגיית אבני ירושלים, אומר, כי ירושלים שבה הוקם בית המקדש ,הוקמה **משילוב של שתי אבנים**- **אבן השוהם**, היא אבנו של יוסף והיא **מסמלת את הכוח הגשמי והחומרי בישראל**. מהות גשמית זאת מיוחסת ליוסף המאופיין בהיותו ״המשביר לכל העם״, זהו גם תפקידו של משיח בן יוסף, שתפקידו לדאוג לצרכים החומריים של בניין עם ישראל. לעומת זאת, **אבן הישפה**, היא אבנו של בנימין, שבחלקו נבנה בית המקדש, המסמלת את **המהות הרוחנית**. הנה לנו דוגמא נוספת לשילוב של קודש וחול במרחב חיים אחד בירושלים. התובנה של מרחב חיים אחד של קודש וחול, של חומר ורוח של תורה ועבודה, במעשה הקטורת והכנתה, מחברים אותנו לדבריו של הסופר **ש"י עגנון**, איש ירושלים:״ **כשם שהאדם מורכב מחומר ומרוח, כך מעשיו מורכבים מחומר ורוח״ (״אורח נוטה ללון״)**.

**ביום העצמאות ה70 למדינתנו, האתגר המוצב לפנינו הוא: "קְדֹשִׁים תִּהְיוּ. כִּי קָדוֹשׁ, אֲנִי ד' אֱלֹקיכֶם". נתחבר למשמעות האמיתית של מעשה הקטרת הקטורת לפי השקפת הפרושים**, **המציב אתגר למנהיגי מדינתנו, לעמנו ,לחברתנו ולכל אחד מאתנו, לדבוק בדרך השילוב כאורח חיים,** **בשילוב שמים וארץ, בשילוב יהדות ודמוקרטיה**, **בשילוב שבין אדם לקונו ובין אדם לחברו,** **בשילוב הרוח והחומר ושל הקודש והחול .רק כך נוכל להתחבר למשמעות הסמלית של שמה של פרשתנו "אחרי מות קדושים", הניצבת בסיומו, של נתיב ההקרבה של אחרי מות הקדושים, שהגישו לנו על מגש הכסף את מדינתנו ותקומתנו ,מיום הזיכרון ליום העצמאות.**